Student ontvang 'studiegeld' van R14 miljoen | Maroela Media
Student ontvang 'studiegeld' van R14 miljoen
'n Administratiewe fout het daartoe gelei dat 'n reusebedrag van R14 miljoen in 'n student aan die Walter Sisulu Universiteit (WSU) in Oos-Londen se persoonlike bankrekening gedeponeer is.
Volgens 'n verklaring van Intellimali, die maatskappy wat daarvoor verantwoordelik is om die maandelikse toelae uit te betaal aan begunstigdes van die nasionale finansiëlehulpskema vir studente (NSFAS), het die fout in Junie ingesluip toe 'n bedrag van R1 400 aan die student uitbetaal moes word vir haar maandelikse kostoelae.
Die student, wie se naam bekend is aan Intellimali, het nie die oorsig aangemeld nie. Teen die tyd dat die maatskappy in Augustus die fout raakgesien het, het die student reeds R818 000 van dié geld bestee.
Intellimali, wat verantwoordelik is vir die toekenning van dié maandelikse toelaag aan duisende studente, sê die maatskappy neem volle verantwoordelikheid vir die fout. Slegs die een student het die verkeerde bedrag ontvang.
Volgens die maatskappy het hy in Junie 'n lys name van 3 500 studente van die WSU ontvang, van wie daar aan elkeen 'n bedrag van R1 400 uitbetaal moes word. Dié lys word deur werknemers van Intellimali nagegaan en geverifieer voordat dit verwerk word op die Intellimali-stelsel.
Intellimali het gesê al die data op die lys was korrek voordat die uitbetalings plaasgevind het. Slegs een van die duisende studente het dié verkeerde bedrag geld ontvang.
Luidens Intellimali se verklaring sal die fout wat begaan is nie ander studente se finansiering negatief raak nie en is die nodige beheermaatreëls reeds ingestel sodat 'n fout van hierdie aard nie weer insluip nie. Die verklaring verduidelik verder dat Intellimali daagliks toelae van miljoene rande aan studente uitbetaal, vir onder meer boeke en kos.
"Soos ons standaardpraktyk is, het Intellimali die spesifieke student se toelaag gedeaktiveer en die universiteit in kennis gestel dat die saak ondersoek moet word," lui die verklaring. Teen daardie tyd was derduisende rande van die geld egter reeds bestee.
Intellimali het 'n forensiese ouditeur aangestel om die saak te ondersoek, wat volgens die verklaring beskryf kan word as "ongekend in ons 10 jaar lange geskiedenis". Die ondersoek duur tans voort en regstappe sal teen die student gedoen word. Intellimali is ook met NSFAS en die WSU in gesprek om te bepaal wat die mees toepaslike stappe sal wees.
NSFAS het in 'n kort verklaring op sy amptelike Facebook-blad gesê die instansies het die totale bedrag van die toelae aan die WSU oorbetaal, aangesien die universiteit van sy eie stelsels gebruik maak om die uitbetalings te fasiliteer sonder die betrokkenheid van NSFAS. Wanneer 'n fout begaan word, is dit in die hande van die universiteit en sal die universiteit die nodige regstellende maatreëls toepas, het NSFAS gesê.
NSFAS sal wel 'n amptelike verslag aanvra oor presies hoe die fout begaan is.
Die woordvoerder van die universiteit kon nie Woensdag vir kommentaar bereik word nie.
Een dood, vyf beseer toe vier voertuie bots
Niemand nog vas ná apteek-skietery
Nou wat was die regte bedrag? Eers was dit R440000 en nou is dit R818000. Iewers maak iemand n calculation vout. Ek kry R340751 wat gebruik was.
Normaalweg, as daar geld in jou rekening gedeponeer word en jy verwag nie geld van iewers af nie, maak jy eers seker of dit wel vir jou bedoel is – 'n navraag by die bank sou bevestig het wie die geld deponeer het sodat daar opgevolg kan word by die maatskappy of die geld wel joune is.
Dis nou lekker…. en so spandeer die student amper n miljoen rand binne twee maande!! En intussen kry ons kinders nie n sent beursgeld nie …nadat ons al n paar keer aansoek gedoen het. Aansoeke word afgekeur. Ek hoop hulle hou die student persoonlik verantwoordelik vir elke sent deur hom/ haar gespandeer!!
Dis soos monopoly se bank fout in jou guns. Dit was altyd net R50, nou is dit R14 miljoen. As dit ek was het ek die geld oorgeskuif na 'n ander rekening en verdwyn.
Het hulle toe nooit die res van die geld gemis nie; die geld wat na ander studente moes gaan? Dalk moes die geld in iemand 'anders' se rekening gedeponeer word, 'n vriend van 'n vriend, en toe ontvang iemand heel anders die geld en toe bly hulle tjoepstil. Dis sekerlik nie die eerste keer nie… ook nie net daar nie…